ΓΡΑΠΤΗ ΕΡΩΤΗΣΗ E-1716/97 υποβολή: Hiltrud Breyer (V) προς την Επιτροπή (23 Μαΐου 1997)

Θέμα: Νόμος περί παραγωγής και παροχέτευσης ηλεκτρικής ενέργειας

Στην επιστολή του της 26ης Οκτωβρίου 1996 στον Ομοσπονδιακό Υπουργό Οικονομίας Rexrodt ο Επίτροπος van Miert δήλωσε ότι η Επιτροπή λάμβανε ως προϋπόθεση για τον τομέα παραγωγής ενέργειας μέσω αιολικών πάρκων «για το έτος 1990 μία δυναμικότητα 20 ΜW και μία ετήσια επιβάρυνση μεταξύ 500.000 και 1 εκατομμύριο DM για όλες τις επιχειρήσεις της Γερμανίας που παράγουν ηλεκτρική ενέργεια». Εάν ακολουθήσουμε αυτό τον υπολογισμό, οι επιπλέον δαπάνες που προκαλούνται από την αιολική ενέργεια ανέρχονται σε ανώτατο όριο DM 0,0125-0,025/KWh. Ο εν λόγω υπολογισμός είναι ταυτόσημος μ' αυτόν της γερμανικής υπηρεσίας για θέματα προστασίας Kartell καθώς και με τα στοιχεία που δίδει ο σύνδεσμος ανανεώσιμων μορφών ενέργειας. Όμως ταυτόχρονα η εν λόγω τιμή βρίσκεται σε έντονη αντίθεση μ' αυτά τα οποία αναφέρει η γερμανική ενεργειακή βιομηχανία, στοιχεία τα οποία έχει υιοθετήσει η Επιτροπή χωρίς να τα εξετάσει, για πιθανές πρόσθετες δαπάνες ύψους μέχρι DM 900 εκατομμύρια το έτος 2005 (με εκτιμώμενη εγκατάσταση ισχύος 4000 MW). Eάν λάβουμε ως βάση υπολογισμού τον τρόπο τον οποίο αναφέρει η Επιτροπή θα προέκυπταν το έτος 2005 πρόσθετες δαπάνες ύψους, κατά ανώτατο όριο, 100-200 εκατομμύρια DM για το σύνολο όλων των γερμανών παραγωγών ενέργειας.

1. Οι μελέτες που δημοσιεύθηκαν στη Γερμανία στις αρχές του 1997 για την εξέλιξη των δαπανών της αιολικής ενέργειας δείχνουν ότι ο νόμος για την παραγωγή και παροχέτευση ηλεκτρικής ενέργειας δεν έχει επιφέρει ως αποτέλεσμα καμία σημαντική ενίσχυση. Οι εν λόγω μελέτες δείχνουν ότι το ποσοστό ενισχύσεως που χορηγείται σήμερα δεν επαρκεί για να επιτύχουμε μία αποδοτική εκμετάλλευση των εγκαταστάσεων παρά μόνο σε ορισμένες περιοχές πλησίον των ακτών που ευνοούνται ιδιαίτερα. Η επίπτωση δε των βλαβών και των ενδεχομένων εργασιών για επισκευές δεν έχει καν ληφθεί υπόψη. Η γενική διεύθυνση ΙV γνωρίζει τις εν λόγω μελέτες και έχει την πρόθεση υπό το φως αυτών των νέων γεγονότων να αναθεωρήσει σχετικά τις δηλώσεις της του Οκτωβρίου 1996;

2. Ο αρμόδιος Επίτροπος για θέματα ανταγωνισμού γνωρίζει ότι ο Alexander Schaub γερμανός γενικός διευθυντής του, είναι μέλος του ιδίου πολιτικού κόμματος όπως και ο κ. Rextrodt, Ομοσπονδιακός Υπουργός Οικονομίας στον οποίο είχε απευθυνθεί η επιστολή της 26ης Οκτωβρίου 1996; Δεν υπάρχει εν προκειμένω σημαντική σύγκρουση συμφερόντων, κυρίως ενόψει του γεγονότος ότι ο κ. Schaub ως συντάκτης εσωτερικού υπομνήματος της IV σχετικά με τον νόμο περί παραγωγής και παροχέτευσης ηλεκτρικής ενέργειας εμφανίζεται, να υιοθετεί πλήρως τη θέση της εταιρείας Preussen Elektra που έχει προβεί σε καταγγελία χωρίς καν να αναφέρει τα έγγραφα που υποβλήθηκαν από τους συνδέσμους για τις ανανεώσιμες μορφές ενέργειας;

Απάντηση του κ. Van Miert εξ ονόματος της Επιτροπής (9 Ιουλίου 1997)

1. Διάφορες μελέτες για την εξέλιξη των δαπανών για την παραγωγή αιολικής ενέργειας στη Γερμανία υποβλήθηκαν στην Επιτροπή το 1991 και είναι υπό εξέταση. Στο βαθμό που τα αποτελέσματά τους μπορούν να επηρεάσουν την αξιολόγηση της «Stromeinspeisungsgesetz» βάσει των κανόνων για τις κρατικές ενισχύσεις, η Επιτροπή θα τις λάβει υπόψη στην απόφασή της σχετικά με το ζήτημα αυτό.

2. Η Επιτροπή υποχρεούται να εξετάσει τις καταγγελίες που υποβάλλονται από επιχειρήσεις και άτομα σχετικά με παραβάσεις των κανόνων του ανταγωνισμού της Κοινότητας. Για την εκπλήρωση της υποχρέωσης αυτής, η Επιτροπή σε τακτική βάση ζητά από τις κυβερνήσεις των ενδιαφερομένων κρατών μελών να σχολιάσουν τα πραγματικά περιστατικά που αναφέρονται στην καταγγελία. Αυτός ήταν ο στόχος της επιστολής που απεστάλη από την Επιτροπή προς τον Υπουργό Οικονομικών.